News Update: ประธานสภาสหรัฐฯ เตรียมเยือนไต้หวันวันนี้ ‘แนนซี เพโลซี’ ท้าทายคำขู่จีน ไม่สนคำเตือน “ระวังผลลัพธ์ร้ายแรงที่ตามมา” - FINNOMENA
‘แนนซี เพโลซี’ ประธานสภาผู้แทนราษฎรสหรัฐฯ เตรียมเดินทางเยือนไต้หวันในวันอังคารนี้ (2 ส.ค.) ถือเป็นการท้าทายคำขู่ของทางการจีนที่เตือนถึงผลที่ตามมาหากสหรัฐฯ เยือนไต้หวัน ตามรายงานที่อ้างแหล่งข่าว 3 คนโดยรอยเตอร์
2 ส.ค. 2565

‘แนนซี เพโลซี’ ประธานสภาผู้แทนราษฎรสหรัฐฯ เตรียมเดินทางเยือนไต้หวันในวันอังคารนี้ (2 ส.ค.) ถือเป็นการท้าทายคำขู่ของทางการจีนที่เตือนถึงผลที่ตามมาหากสหรัฐฯ เยือนไต้หวัน ตามรายงานที่อ้างแหล่งข่าว 3 คนโดยรอยเตอร์
นี่จะเป็นความเคลื่อนไหวครั้งสำคัญของทางหารสหรัฐฯ ที่อาจนำไปสู่ความเสี่ยงต่อการเผชิญหน้าทางทหาร เพราะจีนมองว่าไต้หวันเป็นดินแดนของตัวเอง โดยเพโลซีจะกลายเป็นนักการเมืองอเมริกันที่มีตำแหน่งสูงสุดที่ไปเยือนไต้หวันในรอบ 25 ปี นับตั้งแต่อดีตประธานสภา ‘นิวต์ กิงริช’ เยือนในปี 1997
ผู้ที่เกี่ยวข้องกับเรื่องนี้กล่าวว่า เพโลซีมีกำหนดการประชุมกับปธน. ไช่ อิงเหวิน ของไต้หวันในวันพุธ (3 ส.ค.) ขณะที่ผู้เกี่ยวข้องอีกคนบอกว่า กำหนดการประชุมยังไม่แน่นอน
กระทรวงการต่างประเทศไต้หวันไม่ขอแสดงความคิดเห็นต่อเรื่องดังกล่าว แต่ทำเนียบขาวของสหรัฐฯ ระบุว่าเพโลซีมีสิทธิ์ทำเช่นนั้น แม้ไม่ยืนยันว่าเพโลซีจะเดินทางเยือนไต้หวันหรือไม่
ก่อนหน้านี้ในสัปดาห์ที่แล้ว ปธน. สี จิ้นผิง ของจีน บอกกับปธน. โจ ไบเดน ของสหรัฐฯ ว่า ต้องการปกป้องอธิปไตยและรวมดินแดนจีนเดียวอย่างเด็ดเดี่ยว และใครก็ตามที่คิดจะเล่นกับไฟ จะต้องถูกแผดเผา
ภายใต้ข้อตกลงปี 1978 ที่เชื่อมความสัมพันธ์ระหว่างจีนและสหรัฐฯ ให้อยู่ในภาวะสงบนั้น ตอนนั้นสหรัฐฯ ยอมรับเฉพาะปักกิ่งในฐานะรัฐบาลของจีน และยังยอมรับว่าไต้หวันเป็นส่วนหนึ่งของจีน แต่สหรัฐฯ ยืนกรานว่าการรวมเป็นหนึ่งเดียวระหว่างจีนและไต้หวันจะต้องเป็นไปอย่างสันติ และได้จัดหาอาวุธยุทโธปกรณ์ขั้นสูงให้กับไต้หวัน
จอห์น เคอร์บี โฆษกสภาความมั่นคงแห่งชาติของทำเนียบขาว ให้ความเห็นว่าแนวทางตอบโต้ต่างๆ ของจีน อาจมีทั้งยิงขีปนาวุธใกล้ไต้หวัน เคลื่อนไหวทางอากาศและทางกองทัพเรือครั้งใหญ่ หรือยกระดับคำกล่าวอ้างทางกฎหมายต่างๆ แม้สหรัฐฯ จะไม่มีส่วนร่วมในการสำแดงเดช แต่ก็จะไม่ยอมถูกข่มขู่
ขณะที่โฆษกกระทรวงการต่างประเทศจีน ระบุในวันจันทร์(1 ส.ค.) ว่า หากเพโลซีเยือนไต้หวันจะถือเป็นการแทรกแซงอย่างเลวร้ายต่อกิจการภายในประเทศของจีน และเตือนว่าจะนำมาซึ่งสถานการณ์เลวร้ายและผลลัพธ์ที่เลวร้ายอย่างมาก
โฆษกกระทรวงการต่างประเทศจีนยังกล่าวอีกว่า กองทัพปลดแอกประชาชนจีนจะไม่มีวันนิ่งดูดาย และจีนจะตอบโต้อย่างเด็ดเดี่ยวและใช้มาตรการตอบโต้อันหนักหน่วง และเมื่อถูกถามถึงรูปแบบการตอบโต้นั้น โฆษกกระทรวงการต่างประเทศกล่าวว่า “ถ้าเพโลซีกล้ามา เมื่อนั้นก็รอดูอีกที”
ด้านทำเนียบขาวตอบโต้ว่า คำพูดดังกล่าวไร้สาระและไม่เหมาะสม โดยการเยือนไต้หวันของเพโลซี ไม่ได้หมายความว่าจะมีการเปลี่ยนแปลงในนโยบายของสหรัฐฯ เกี่ยวกับไต้หวัน และจีนก็รู้ดีว่าอำนาจภายในรัฐบาลสหรัฐฯ มีความแตกต่างกัน นั่นหมายความว่า เพโลซีจะเป็นผู้ตัดสินใจด้วยตนเองเกี่ยวกับการเดินทางเยือนครั้งนี้
อ้างอิง: 
https://www.bloomberg.com/news/articles/2022-08-01/pelosi-plans-to-visit-taiwan-according-to-the-liberty-times?sref=e4t2werz 
https://mgronline.com/around/detail/9650000073188
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
สหรัฐฯ
สหรัฐฯ และจีน
แนนซี เพโลซี
ไต้หวัน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA